google/wiki40b huggingface dataset:
Hiina meditsiin

Hiina klassikaline meditsiin (中医 pinyin: zhōngyī; zhong 'keskne, sisemine' ('Hiina') ja yi 'meditsiin') on meditsiin, mille alged on religioos-šamanistlikus kultuuris ning mille teadmused ja oskused süstematiseeriti terviklikuks süsteemiks vormarvuõpetuse abil. Oma klassikalisel kujul on see tihedalt seotud taoismi vaadetega ja on osaks elu toitmise õpetusest yangsheng xue (養生學), millest hiljem arenes välja taoistlik alkeemia. (Mõnedes teostes vaadeldakse hoopis elu toitmise õpetuse praktikaid osana hiina meditsiinist.)

Hiina klassikalise meditsiini saatus Hiinas pärast keisririiki

20. sajandil toimus lääneliku meditsiini ülevõtmisega ka hiina meditsiini uuenemine ja teisenemine. Alates 1950. aastate keskelt algas oma klassikalise meditsiini uute võtetega uurimine ja vaikne taaselustumine. Seda ja sellega seotud elu toitmisviise, nüüd juba qigong'i nime all, on sealtpeale püütud uut moodi rakendada, ühendades neid läänelike uurimismeetodite ja saavutustega. See tähendas taoislike praktikate (alguses pneumateraapia nime all) uurimist ja kliinilises ravis edukat rakendamist. Hiina klassikaline meditsiin (tuntud ka hiina traditsioonilise meditsiini nime all), taoistlikud praktikad ja qigong on läänemaailmas saanud osaks nii teadusuuringutes, New Age'i liikumises kui ka alternatiivses meditsiinis. Käesoleval sajandil on Hiina soliidsed kirjastused hakanud välja andma terveid "qigong'i klassika raamatukogusid" – taoistlikku kaanonisse kuuluvate tekstide sarju. 2000. aastal alustatud haiglasüsteemi reformi järel on hakanud tekkima erakliinikuid ja -haiglaid. Paljudes neist pole omanikud saanud läänelikku meditsiiniharidust ja enamuses neist praktiseeritakse ida meditsiini.

Hiina meditsiin Eestis

Eestis on parimaid hiina meditsiini tundjaid ja praktiseerijaid olnud Lembit Kuhlberg.
A-Rühm

"Kuritegu, mida nad ei sooritanud"

Vietnami sõja ajal käskis A-Rühma komandör, kolonel Morrison palgasõduritel Hanois panka röövida, et aidata sõda kiiremini lõpetada. Nende missioon õnnestus, kuid kui nad 4 päeva pärast sõja lõppu baasi tagasi jõudsid, oli Morrison Việt Cộngi poolt tapetud ja tema peakorter maha põletatud. Seetõttu polnud ühtegi tõestust, et nad täitsid käsku ja sõjakohus saatis nad vanglasse. Nad viidi Fort Braggi, kust nad enne kohtuprotsessi põgenesid.
Breakdown of Will

"Breakdown of Will" ("Tahte kokkuvarisemine") on George Ainslie raamat. See ilmus 2004 Cambridge University Pressi väljaandel.
See on raamatu "Picoeconomics" üldarusaadav kokkuvõte koos uute ideedega.
Esperantokeelne Vikipeedia

Esperantokeelne Vikipeedia (esperanto keeles Vikipedio en Esperanto) on Vikipeedia esperantokeelne versioon.
Esperantokeelsele Vikipeediale pandi alus 11. mail 2001. Esperantokeelse vikipeedia rajaja oli Ameerika Ühendriikide esperantist Chuck Smith.
Seal on 265326 artiklit, millega see on artiklite arvult 32. keeleversioon.
13. augustil 2014 ületas Esperantokeelse Vikipeedia artiklite arv 200 000 piiri.
Sharmagne Leland-St. John

Sharmagne Leland-St. John (23. mai 1946, USA) on Ameerika Ühendriikide põlisameerika juurtega poetess.
Riisling

Riisling (saksa keeles "Riesling") on traditsiooniline Saksamaa ja Alsace'i valge viinamarjasort, mida kasutatakse eelkõige riislingiks nimetatava veini valmistamiseks.
Tegemist on väga vana sordiga, esimene kirjalik märge riislingi kohta on aastast 1435. Peale Saksamaa ja Prantsusmaa kasvatatakse seda ka Austrias ja Põhja-Itaalias.
Austrias on riisling kasvatatavuselt teisel kohal, kohe pärast viinamarjasorti "Grüner Veltliner". 
Riislingi viinapuid kasvatatakse ka Austraalias, seal ta on valgetest viinamarjadest kasvatatavuse poolest 2.-3. kohal olev viinamarjasort.

Riislingist valmistatud veinide omadused

Veini potentsiaalse kvaliteedi poolest on riisling võrdne Chardonnay'ga, kuid pole sugugi nii populaarne. Riisling on tihti kuiv, väga aromaatne, tsitruseline, lilleline ja mineraalne vein. Kui enamik valgeid veine on kahe- kuni nelja-aastase normaalse elutsükliga, siis riislingil hakkab sel ajal alles teine hingamine ning tänutäheks hoidmise eest täieneb aroomibukett petrooliste ja kuivatatud puuviljaliste nootidega, mis on intelligentse veini puhul lausa suurepärased aroomibuketi lisandid. Ka on riisling vastupidav ilmastikuoludele, mis võimaldab kasvatada seda ka külmadel ja põhjapoolsetel aladel. Heal riislingil on spetsiifiline, veidi bensiini meenutav aroom.
Mati Salundi

Mati Salundi (sündinud 14. mail 1950 Otepääl) on Eesti pedagoogikateadlane.

Elulugu

Mati Salundi on põllutöölise poeg.
Lõpetas 1968 Otepää Keskkooli, 1973 Tartu Ülikooli füüsikaosakonna, 1986 TÜ aspirantuuri, pedagoogikakandidaat (1989, TÜ), väitekiri "Дидактические функции и задачи вузовской лекции". Oli 1973–1976 Tartu 5. Keskkooli direktori asetäitja, 1976–1990 TÜ õppeosakonna juhataja, 1990–1991 pedagoogika kateedri juhataja, dotsent, 1991–1994 pedagoogika keskuse juhataja, dotsent, 1995–1999 täienduskeskuse juhataja, 1999–2004 Valgamaa Kutseõppekeskuse direktor, 2004– Ühiskondliku Leppe Sihtasutuse programmijuht.

Teadustöö

Uurimisvaldkonnad: hariduspoliitika, -sotsioloogia, kooli ja ühiskonna suhted, haridusuuendus, täiskasvanu ja täienduskoolitus. Teinud koostööd Taani Gümnaasiumiõpetajate Liiduga noorsooprobleemide ja Hamburgi Ülikooliga hariduspoliitika uurimisel. Eesti Akadeemilise Pedagoogika Seltsi (1990), Euroopa Õpetajate Hariduse Assotsiatsiooni liige (1994). Üle 30 teadustrükise.
Kotlandi vald

Kotlandi vald (saksa keeles Gotland) oli vald Saaremaal Kihelkonna kihelkonnas. Vald eksisteeris 1866–1892 ja siis liideti see vald Lümanda vallaga.
Pauls Stradiņš

Isiklikku

Ta oli abielus ja nelja lapse isa. Tema poeg Jānis Stradiņš on keemik, Läti Teaduste Akadeemia liige.
Petroskoi Riiklik Ülikool

Petroskoi Riiklik Ülikool (soome keeles Petroskoin valtionyliopisto; vene keeles Петрозаводский государственный университет, lühendatult ПетрГУ) on ülikool Venemaal Karjala vabariigis Petroskois.
Ülikool asutati 1940.
Ülikoolis on 19 instituuti.
Tõnisepäev

Tõnisepäev (ka jõuluemapäev) on eesti rahvakalendri tähtpäev, mida tähistatakse 17. jaanuaril (aeg on nihkunud koos Gregoriuse kalendri kasutuselevõtuga 1918). 
Tõnisepäev on nime saanud katoliikluse aegadel Antonios Suure mälestuspäeva järgi, mida katoliku kirik 17. jaanuaril tähistab. 
Tõnisepäeva peetakse talve keskpaigaks. Vanarahva tarkuse järgi pidi   tõnisepäeval loomatoidust pool alles olema. Tõnisepäeval ei tohtinud kedrata: siis sead ei sigi ja lambad hakkavad "ümber käima". Ka kalavõrku ei tohtinud kududa ega parandada. Tõnisepäeval tuli treppi pesta, siis pidi pärast talve rikkus majja tulema. Tõnisepäeva söögiks oli seapea (või seakõrvad): siis pidid sead sigima. 
Tõnisepäeva ilma järgi ennustati suvist heinaaega: tõnisepäeval kellaaeg 9-st 15-ni vastab suvel ajale 25. juunist 30. juulini ehk 1 tund tõnisepäeval tähendab 5 päeva heinaaega.
Johann Georg Albrechtsberger

Johann Georg Albrechtsberger (3. veebruar 1736 Klosterneuburg – 7. märts 1809 Viin) oli austria helilooja, muusikateoreetik ja -pedagoog.
Ta töötas algul Austria väikelinnades. Alates 1772. aastast oli Viini karmeliitide kloostri kooriregent ja koguduse organist, alates 1792. aastast Püha Stephani koguduse kapellmeister. Seal olid tema oreliõpilasteks teiste hulgas Beethoven, Czerny, Fries ja Hummel.
Albrechtsbergeri pedagoogilised seisukohad töödes (enamik käsikirjas) olid autoriteetsed. Ta avaldas klaveriõpiku. Weinzierlis parun Fürnbergi mõisas oli ta koos vend Antoniuse, Haydni, paruni enda ja teistega kaastegev ühes esimestest keelpillikvartettidest Alam-Austrias.
Lääniste linnamägi

Lääniste linnamägi asub Tartu maakonnas Kastre vallas Võnnu alevikust ida pool Ahja jõe läänepoolsel kaldal Lääniste küla territooriumil.

Linnuse kirjeldus

Linnus asetseb ühtlaselt järskude nõlvadega neemikul. Linnuseõu on põhja pool jätkuvast seljakust eraldatud valliga, mille kõrgus sisenõlvalt on 2,5 m ja välisnõlvalt 4 m. Valli välisjalamil on ligikaudu 1 m sügavune kraavnõgu. Lõuna suunas lõpeb linnuseala kitseneva neemikuna. Õue pikkus põhja-lõuna suunas on u 70 m, laius 25–30 m. Linnusest lääne poole jääb madal nõgu ojaga; linnus asetseb Ahja jõe ja selle oja vahel  Tõenäoliselt oli linnamäel linnus keskmisel rauaajal ja noorema rauaaja alguses (5. sajand–11. sajand).

Kalmistukoht

Hiljem rajati sinna vene õigeusu kalmistu, mis on maha jäetud, viimane matmine oli seal 1938. aastal.
10.–17. augustil 2009 toimusid seal esimesed arheoloogilised väljakaevamised, mida juhatas Anti Lillak. Linnamäe kõrgeimalt osalt, vallilt, leiti 22 õigeusu matust ja matuste poolt segamini aetud muinasaegse kultuurkihi jäänuseid, samuti üksikuid keskmisse rauaaega jäävaid keraamikafragmente.
Dejan Zlatičanin

Harrastajana

Ta võistles kuni 2003. aastani Jugoslaavia Liitvabariigi eest ning aastatel 2003–2006 Serbia ja Montenegro eest.

Maailmameistrivõistlustel

Ta osales kergekaalus (kuni 60 kg) 12. maailmameistrivõistlustel (Bangkok, 2003) Serbia ja Montenegro eest, kuid kaotas 1. ringis oma kohtumise ja jäi edasisest medaliheitlusest välja.

Euroopa meistrivõistlustel

Ta osales kergekaalus (kuni 60 kg) 35. Euroopa meistrivõistlustel (Pula, 2004) Serbia ja Montenegro eest, kuid kaotas 1. ringis hilisemale hõbemedalivõitjale Selçuk Aydınile (Türgi) ja jäi edasisest medaliheitlusest välja ning 36. Euroopa meistrivõistlustel (Plovdiv, 2006) Montenegro eest, kuid kaotas veerandfinaalis hilisemale pronksmedalivõitjale Aleksei Šaidulinile (Bulgaaria) ja jäi edasisest medaliheitlusest välja.

Elukutselisena

Ta on alates maist 2008 poksinud elukutselisena.  Ta on seni (seisuga 14. detsember 2017) pidanud 24 kohtumist ning on neist võitnud 23 (neist 16 nokaudiga) kohtumist ja kaotanud 1 kohtumise (selle nokaudiga).
Ta oli ajavahemikul 11. juunist 2016 kuni 28. jaanuarini 2017 WBC maailmameister kergekaalus (kuni 135 naela ehk 61,2 kg). Ta on esimene Montenegro poksija, kes on olnud elukutseliste maailmameister poksis.
Pyrrhose võit

Pyrrhose võit on väljend, mis pärineb Molosside kuningalt Pyrrhoselt, kes ütles 279. aastal eKr Itaalias peetud võiduka, aga kaotusrohke Ausculumi lahingu järel: "Veel üks selline võit ja ma olen kadunud."
Pyrrhose võidu all mõistetakse mingis olukorras edu saavutamist ränga hinnaga.
Enrique Iglesias

Perekond

Enrique Iglesias sündis 8. mail 1975. Tema isa Julio Iglesias on laulja, ema Isabel Preysler ajakirjanik. Enrique on pere kolmest lapsest noorim. Tema õde Maria Isabel Iglesias Preysler (praegu rohkem tuntud Chabeli Iglesiase nime all; sündinud 3. septembril 1971) on ajakirjanik ja vend Julio José Iglesias juunior (sündinud 25. veebruar 1973) on poplaulja.
Aastal 1978 Enrique vanemad lahutasid ning 1983. aastal läks Enrique Miamisse isa juurde elama. Ta isa oli aga harva kodus ja seetõttu kasvatas teda lapsehoidja Elvira Olivarez. Enrique külastas ema igal suvel. Koos emaga elas ta ka aasta endise Jugoslaavia pealinnas Belgradis.
Tal on kolm poolvenda ja neli poolõde. Tema ema abielust Carlos Falcóga sündis Tamara ja hilisemast abielust Ana Boyer. Julio Iglesias abiellus 1990. aastal Hollandi modelli Miranda Johanna Maria Rijnsburgeriga. Nende kooselust on sündinud Miguel, Rodrigo, kaksikud Victoria ja Cristina ja Guillermo.

Eesti

Enrique on Eestis esinenud neli korda: 2007. aasta 30. novembril  ja 1. detsembril, 2009. aasta 29. aprillil ning 8. detsembril 2014.
Šilutė

Ajalugu

Esimest korda mainiti Šilutėt 13. sajandil. Tema saksakeelne nimi Heydekrug tuleb tema asukohast poolel teel Memeli ja Tilsiti vahel, kus paiknes rändurite jaoks kõrts: "Heyde" tähendab 'nõmm' ja "krug" on arhailine sõna kõrtsi kohta.
1511 ostis Georg Tallat kõrtsi koos ümbritseva maa ja kalastamise õigusega ning avas kalaturu, mis sai kuulsaks. 1550 rajati kõrtsi lähedale kirik. Nende ümber tekkis asula, mis 1721 ja 1725 taotles linnaõigusi, kuid ei saanud neid Memeli ja Tilsiti vastuseisu tõttu. XVIII sajandil kasutasid Preisimaal elavad leedulased asula kohta nimekuju Szillokarszmo. 1910 liideti asulaga kolm naaberküla Werden (Verdainė), Szibben (Žibai) ja Cynthionischken (Cintjoniškiai), kuid linnaõigusi ei saanud ta endiselt.
Pärast Esimest maailmasõda ja Saksamaa territooriumi jagamist Versailles' rahulepingu järgi jäi Šilutė 1920 Suursaadikute konverentsi haldusalasse. 1923 liitis Leedu Memeli territooriumi enda riigi koosseisu. 1939 nõudis Saksamaa pärast Molotovi-Ribbentropi pakti sõlmimist Memeli territooriumi tagasi. Ühtlasi läks ka Šilutė Saksamaa koosseisu; see andis talle aastal 1941 linnaõigused. Teise maailmasõja ajal 1943–1944 paiknes linnas Saksamaa kõige põhjapoolsem sõjavangide laager, kus paiknesid inglastest ja ameeriklastest vangid. 1945 anti Memeli territoorium koos Šilutėga Leedule tagasi.
Linn oli aastal 2011 Leedu kultuuripealinnaks.
Terminibaas

Terminibaas on terminite andmebaas, enamasti mitmekeelne. Terminibaas annab oskussõna tähenduse, definitsiooni, kasutusnäiteid, kasutusvaldkonna, allikad ja tõlked teistesse keeltesse (mitmekeelse terminibaasi puhul).
Gustave Ador

Gustave Ador (23. detsember 1845 – 31. märts 1928) oli Šveitsi poliitik.
Ta oli 1. jaanuarist 1919 kuni 31. detsembrini 1919 Šveitsi liidupresident.
Ta oli Rahvusvahelise Punase Risti Komitee liige.
1932 otsustati talle anda Eesti Punase Risti mälestusmärgi III järgu teenetemärk ja 1926 Eesti Punase Risti mälestusmärgi I järgu I aste.
Marlon Brando

Marlon Brando juunior (3. aprill 1924 Omaha, Nebraska osariik – 1. juuli 2004 Los Angeles, California osariik) oli USA filminäitleja.
1999. aastal avaldatud edetabeli "AFI's 100 Years...100 Stars" (Ameerika Filmiinstituut) tulemuste põhjal asub näitleja meesstaaride tabelis neljandal kohal.
Käsurida

Käsurida ehk korraldusrida (ingl. Command line interface, CLI) on tekstiline kasutajaliides inimese ja arvuti vahel, mille puhul käsud antakse enamasti sisestades tekstilisi käske. Teisisõnu, käsurida on ekraanile kuvatud käsuviibale järgnev rida programmis või operatsioonisüsteemis, kuhu tarkvara lubab kasutajal trükkida käsu.
Käsurea alguses on tavaliselt viip (prompt), mis annab kasutajale teada sellisest võimalusest.
Käsureale sisestatakse klaviatuurilt arvutile mõistetav tekst ehk käsk (command). 
Sisestatav käsk võib olla sõltuvalt soovitavast eesmärgist üsna komplitseeritud. Näiteks:
uname -a
whoami
pwd
set interface "Local Area Connection" enable 7 10 30 0
traceroute www.wikipedia.org
netstat -b -v
ps -ef | wc -l
Et käsk oleks arvutile mõistetav, tuleb järgida käsu süntaksit – käsu argumentide ja parameetrite ettenähtud järjestust. Et tavakasutajale arvuti kasutamist lihtsamaks teha, kasutavad paljud programmid ja enamik tänapäevaseid operatsioonisüsteeme enamlevinud käskude vahendamiseks graafilist kasutajaliidest.
Käsurida võib olla mõnes programmis kombineeritud graafilise kasutajaliidesega, näiteks AutoCad.
Käsurea väljund ei ole reglementeeritud; tavaliselt on see tekst, kuid võib olla ka graafiline või koos heliga.

Käsurida operatsioonisüsteemides

Peamine käsurea rakendus on operatsioonisüsteemi kasutajaliides. Windows operatsioonisüsteemis käsurea keel ei ole standardiseeritud, kuid toetab lisaks ka teatud määral käsurea standardit POSIX.
Angels and Airwaves

Angels and Airwaves (lühidalt AvA) on USA California osariigis San Diegos tegutsev alternatiivroki ansambel, mille looja on Tom DeLonge (endine Blink-182 ja Box Car Raceri liige).
AvA andis 2006. aastal välja debüütalbumi "We Don't Need To Whisper" ja singli "The Adventure". 2007. aasta novembris ilmus nende teine album "I-Empire".
Vladimir Rubaškin

Vladimir Jakovlevitš Rubaškin (vene keeles Владимир Яковлевич Рубашкин; 5. aprill 1876 Novotšerkassk – 24. juuni 1932 Harkov) oli vene arstiteadlane.
Kasakast ametniku poeg. Õppis Sõjalis-Meditsiinilises Akadeemias, töötas sealsamas. Oli Tartu Ülikoolis võrdleva anatoomia, embrüoloogia ja histoloogia professor 1912-1918.
Omaani laht

Omaani laht (araabia keeles خليج عمان (Khalīj ‘Umān), farsi keeles دریای عمان (Daryâ-ye ‘Omân) on laht Edela-Aasias. Ühendab Araabia merd Hormuze väina kaudu Pärsia lahega.
Lahe pikkus on umbes 450 km, laius kuni 330 km. Suurim sügavus on 3694 meetrit.
Omaani lahe tähtsaim sadam on Masqaţ.
Lahe põhjakaldal asuvad Iraan ja Pakistan ning lõunakaldal Omaan ja Araabia Ühendemiraadid (täpsemalt Al-Fujayrah' emiraat, Ash-Shāriqah' emiraat).
Ternēja mõis

Ternēja mõis (saksa keeles Rujen-Torney, läti keeles Ternējas muiža) oli riigimõis Liivimaal Volmari kreisis Põhja-Ruhja kihelkonnas. Praeguse haldusjaotuse järgi asub see Lätis Ruhjas Dãrza iela ääres. Mõisa järgi on nime saanud hilisem Ternējas iela, mis on rajatud endise Valga–Ruhja–Pärnu raudtee raudteetammile.

Mõisa suurus

Bienenstammi andmetel allus mõisale 1816. aastal  koos Jurata mõisaga 454 mees- ja 529 naishinge, nende mõisade suurus koos Ruhja mõisaga oli 40 ja 3/4 adramaad.

Karjamõisad

Aastal 1816 kuulus mõisale üks karjamõis:  Sievershof.
Hoogstede

Asukoht

Hoogstede asub Nordhornist loodes Saksa-Hollandi piiril. Vechte voolab läbi linna ja selle lisajõgi Lee suubub siin sellesse. Vald kuulub valdade ühendusse (Samtgemeinde) Emlichheim.

Koostisosad

Valla 7 keskust on Hoogstede, Kalle, Tinholt, Arkel, Bathorn, Scheerhorn ja Berge.

Ajalugu

Hoogstede ajalugu algas 1821. aastal, kui kalvinistliku kihelkonna kabel viidi Arkelist Hoogstedesse. 1859. aastal ehitati katoliku kirik ja peagi rahvaarv kasvas. 1953. aastal ehitati kalvinistlik kirik ja 1961. aastal luterlik kirik.
Crostwitzi vald

Vallaosad

Crostwitz, Caseritz, Horka, Prautitz, Kopschin ja Nucknitz.
Tallinna Klaveriduo

Tallinna Klaveriduo on Eesti klaveriduo, mille moodustavad Nata-Ly Sakkos ja Toivo Peäske.
Duo on üles astunud mitmetel rahvusvahelistel festivalidel, nt Peterburis, Novosibirskis, Stockholmis; festivalidelt on võidetud ka auhindu. Aastal 1990 pälvis duo Eesti muusika aastapreemia.
Olevi gildi hoone

Olevi gild hoone on hoone Tallinnas aadressil Pikk tänav 24. Hoone kuulus endisele Olevi gildile. Tallinna Oleviste gildi ja Mustpeade vennaskonna hooned on tunnistatud kultuurimälestiseks nr 3040.
Olevi gildil oli alates 14. sajandist maja, mis asus Pikk tänav 24 asuva hoone kohal. Aastatel 1419–1422 ehitas gild oma hooned ümber ja tänava äärde kerkisid kaks viilmaja. Vasakpoolne, väiksem hoone, mille viilu ülaosas asub gildi kaitsepühaku püha Olevi kujutis, oli eeskoda, parempoolne suurem ehitis oli gildisaal, mis on Tallinna ilusaim keskaegne profaanruum.
Olevi gildi hooned said kannatada 1697. aasta Tallinna tulekahju ajal, milles hukkus ka gildiruumides olnud gildi arhiiv. Pärast Olevi gildi sulgemist ehitati hooned aitadeks. Gildi eeskoja hoone omandas 1806. aastal naabermajas Mustpeade Majas asuv Mustpeade vennaskond ja ehitas selle 1834. aastal ümber Mustpeade vennaskonna klubiruumideks. Viimase Olevi gildi hoonetest, kahelöövilise võlvitud Gildisaali ostis Mustpeade vennaskond 1919. aastal. See liideti aastatel 1919–1922 Ernst Gustav Kühnerti juhendamisel toimunud renoveerimise järel vennaskonna klubiruumidega.
Fred Børre Lundberg

Fred Børre Lundberg (sündinud 25. detsembril 1969 Bardus) on endine Norra kahevõistleja. Tema karjääri parimad aastad olid 1990. aastatel, kui ta oli üks maailma parimaid kahevõistlejaid. Lundberg esindas spordiklubi Bardu IL.
Maailmakarikavõistluste üldkarika võitis Lundberg hooajal 1990/1991. Samal aastal Val di Fiemmes toimunud 1991. aasta maailmameistrivõistlustel tuli ta tavavõistluses maailmameistriks. 1992. aasta olümpiamängudel Albertville'is võitis Lundberg koos Trond Einar Eldeni ja Knut Tore Apelandiga meeskonnavõistluses hõbemedali. Sama kordus ka aasta hiljem 1993. aasta MM-il Falunis.
1994. aasta OM-il Lillehammeris tuli Lundberg tavavõistluses olümpiavõitjaks ning sai meeskonnavõistluses koos Apelandi ja Bjarte Engen Vikiga hõbemedali. 1995. aasta MM-il Thunder Bays tuli ta teist korda tavavõistluse maailmameistriks ning oli koos Apelandi, Viki ja Halldor Skårdiga meeskonnavõistluses teine. Samas koosseisus tuli ta kaks aastat hiljem Trondheimis toimunud 1997. aasta maailmameistrivõistlustel meeskonnavõistluses maailmameistriks ning 1998. aasta olümpiamängudel Naganos olümpiavõitjaks. 1999. aasta MM-il Ramsaus sai ta koos Viki, Eldeni ja Kenneth Bråteniga meeskonnavõistluses hõbemedali.

Isiklikku

Tema elukaaslane on Marit Bjørgen. 25. detsembril 2015 sündis neil esimene poeg, 23. märtsil 2019 sündis neil teine poeg.
Eurostat

Eurostat ehk Euroopa Komisjoni statistikaamet on Euroopa Komisjoni peadirektoraat, mille põhiülesanded on varustada Euroopa Liitu statistilise informatsiooniga Euroopa kohta ning aidata kaasa Euroopa Liidu liikmesriikides, kandidaatriikides ja Euroopa Vabakaubanduse Assotsiatsiooni liikmesriikides kasutatava statistilise metoodika ühtlustamisele.
Ameti peakorter asub Luxembourgis. 
Eurostati peadirektor on endine Saksamaa föderaalse statistikaameti juht Walter Radermacher. Amet allub Euroopa Komisjoni majandus- ja rahandusvolinikule (praegu Olli Rehn).
Tuglase Selts

Tuglase Selts on Soome mittetulundusühing, mis arendab eesti ja soome kultuurikoostööd.
Seltsil on kaheksa kohalikku seltsi Oulu, Lappeenranta, Lahti, Kotka, Hämeenlinna, Hyvinkää, Turu ja Kuopio piirkonnas.
Seltsi eestvõttel ilmub soomekeelne ajakiri ELO.
Selts korraldab Soomes Tuglase Seltsi mardilaatasid, kus tutvustatakse eesti kultuuri ja müüakse Eesti tooteid, sh käsitööd.
Kopsupõletik

Kopsupõletik ehk pneumoonia (ladina pneumonia) on osadel suletud vereringega loomadel (sh inimestel) tekkiv kopsukoe põletik.
Haigus kahjustab ka kopsude alveoole.

Inimestel

Kopsupõletiku sagedaseks põhjustajaks on bakterid Streptococcus pneumoniae, legionella või klebsiella.

Sümptomid

Tüüpilised sümptomid on köha, valu rindkeres, palavik ja düspnoe.
Henri Laupmaa

Henri Laupmaa (sündinud 14. märtsil 1975) on eesti IT-ettevõtja ja Eestimaa Looduse Fondi nõukogu liige.
Ta on õppinud Concordia Rahvusvahelises Ülikoolis rahvusvahelist ärijuhtimist (BA, 1997) ja Eesti Kunstiakadeemias graafilist disaini (lõpetamata). 
Henri Laupmaa on kuulunud aktsiooni "Teeme ära!" korraldusmeeskonda ja on osalenud TEDxTallinn korraldamises alates selle algusest 2009. aastal. Samuti on ta osalenud Creative Commonsi litsentside eestistamisel. Kuulub Vabariigi Presidendi mõttekoja liikmete sekka.
2012. aastal asutas Laupmaa koos Tiiu Sullakatko, Tanel Kärbi, Halina Mugame ja teistega Hooandja keskkonna.
Laupmaa osales Rahvakogu töörühmas IT-tiimi juhina.
Arendas aastatel 2010–2014 Community Toolsi tarkvara.
2014. aastal anti talle aumärk vabatahtlike töö eest.
2015. aastal asutas ühisrahastusplatvormi Fundwise.
Deism

Deism on seisukoht, mille kohaselt Jumal on maailma loonud, kuid ei sekku selle toimimisse olevikus. 
See levis peamiselt 17.–18. sajandil koos valgustusega, eriti Inglismaal. Niisugune arusaam oli mõnikord jumalaeituse leebeks vormiks. Samuti võis deism tähendada seisukohta, et õige religioon on "loomulik religioon", mis tuleneb inimmõistusest ja inimloomusest ning millel pole pistmist ametlike kiriklike institutsioonidega. Deism üldiselt eitas müstikat, imesid ja ilmutust ning põhjendas religiooni mõistuse, loodusseaduste ja moraali kaudu. 
Laiemas mõttes tähendab deism erinevate jumalakäsituste kogumit.
Deistide hulka ühes või teises tähenduses paigutatakse sageli Voltaire, Jean-Jacques Rousseau, John Locke ja Thomas Paine.
Nimetus "deism" tuleneb ladinakeelsest sõnast deus, mis tähendab 'jumal'.